Ditsem Nuus - Fokus op Die Stem 100 jaar oud: Ditsem Nuus: Ondersteuning
Dit is vanjaar 100 jaar gelede dat CJ Langenhoven Die Stem gedig het, soos dit in daaropvolgende jare in al sy verse voltooi is en deur ML de Villiers getoonset is. As sulks bly dit steeds 'n literêre en musikale produk van sowel diepe as hoëre kwaliteit, sprekende van die psige van 'n volk en 'n kosbare kultuurerfenis. Daarom word dit regmatig gekoester, sonder om afbreuk te doen aan respek vir die huidige amptelike volkslied.
Teen hierdie agtergrond doen Ditsem Nuus in sy Mei 2018 uitgawe 'n spesiale fokus op die ontstaan, rol en betekenis van Die Stem, 'n basiese uitleg waarvan ter illustrasie by hierdie skakel besigtig kan word. Vir 'n kort klank- en visuele beeld van Die Stem, soos geproduseer deur die FAK, kliek op hierdie skakel.
Soos gesien kan word op die uitleg van die fokus, is daar verskillende spasies met pryse van so min as R300 beskikbaar vir instansies en besighede ter ondersteuning van die fokus en waarin hulle hul korporatiewe besonderhede, kontakdetail en kort boodskap kan plaas.
Teen hierdie agtergrond word besighede en instansies wat positief is oor Die Stem as Afrikaner-kultuurerfenis genooi om van hierdie geleentheid gebruik te maak om 'n spasie in die fokus te neem volgens die grootte en prys van keuse. Indien vir hierdie doel Ditsem Nuus voorsien word van die basiese inligting vir die advertensie, sal die koerant 'n proef saamstel en voorlê ter finalisering. Alternatiewelik kan drukgereed materiaal in Pdf formaat voorsien word.
As agtergrondsinligting word bevestig dat die gedrukte formaat van Ditsem Nuus as volkleur koerant, in bedryf sedert 2008, gratis versprei word te Kimberley, Bloemfontein en 12 dorpe in die sentrale deel van SA. Die gedrukte formaat van die koerant word ook aanlyn gepubliseer op die webwerf www.ditsem.net, met alle advertensies in die digitale formaat wat elk 'n interaktiewe skakel het na óf die webwerf of die Facebookblad van die adverteerder.
Voorts stuur Ditsem Nuus ook die elektroniese nuuspakket DitsemBlits uit met sy weeklikse Nuusbrief en daaglikse Nuushooftrekke, terwyl die koerant 'n uitgebreide Facebookblad gekoppel aan Twitter bedryf, albei wat daagliks opgedateer word.
Dus is Ditsem Nuus 'n onafhanklike Afrkaanse nuusmedium, in gedrukte formaat sowel as met digitale platforms, met nuus wat saakmaak spesifiek vir die Afrikaner. Dit is waarom hierdie fokus op Die Stem dan ook gedoen word en waarom vrymoedigheid geneem word om hierdie ope uitnodiging aan goedgesinde besighede en instansies te rig vir ondersteuning.